## La Policia de la Generalitat rep la visita de les falleres majors de València i de les seues corts d’honor

*** El conseller d’Emergències i Interior agraïx la implicació de la unitat adscrita en el dispositiu especial per a vetlar per la seguretat en estes festes**

La Policia de la Generalitat ha rebut en la seu de Pont de Fusta de València les falleres majors de la ciutat, Berta Peiró i Lucía García, les seues corts d’honor, així com una representació de la Junta Central Fallera.

A l’acte han assistit el conseller d’Emergències i Interior, Juan Carlos Valderrama; la secretària autonòmica d’Emergències i Interior, Irene Rodríguez, i la comissària cap de la Unitat Adscrita a la Generalitat del Cos Nacional de Policia, Marisol Conde, entre altres comandaments del cos.

En la seua intervenció, el conseller ha destacat que les Falles “són l’ànima de la nostra terra i l’expressió viva dels nostres costums i tradicions”, i ha ressaltat la faceta artística dels monuments i la indumentària fallera, així com “la devoció a la Mare de Déu dels Desemparats” i a la pirotècnia.

Valderrama ha ressaltat també “la unitat existent en esta ‘germanor’ fallera que s’ha posat especialment de manifest en la DANA d’octubre”.

Així mateix, el conseller ha destacat el paper de les falleres com a “ambaixadores i representants del món faller i de tota València en unes festes que són patrimoni immaterial de la humanitat”.

Finalment, Juan Carlos Valderrama ha posat de manifest el servici de la unitat policial autonòmica “com a garant de la seguretat i que les festes es desenrotllen amb la màxima normalitat i respecte”.

Fecha: 12/03/2025